הפועל תל אביב מנסה להתחדש לקראת העונה הבאה, כאשר ניסו אביטן השלים היום (ראשון) רכש ראשון לקראת 2019/20. האדומים החתימו את דני גרופר, הקשר בן ה-20 של הפועל עפולה, זאת באמצעות סוכנו אדם קידן.
גרופר שהוחתם לשלוש שנים, כבש ארבעה שערים בעונה החולפת בכל המסגרות, אחד מהם בניצחון המרשים על מ.ס אשדוד בגביע המדינה, ובישל שער נוסף. הקשר שסומן על ידי כמה מקבוצות מליגת העל והיה במעקב במשך רוב שלבי העונה בליגה הלאומית, הרשים את אביטן ומסומן כפוטנציאל גדול. ״אני מאושר וגאה להיות חלק מהמועדון הענק הזה. אעבוד קשה בשביל להוכיח את עצמי, לכולנו מצפה עונה מאתגרת ואני מאמין שנצליח לעמוד במשימות העומדות בפנינו״, אמר גרופר לאחר החתימה.
במקביל, הקבוצה ממשיכה בפרויקט ההשקעה שלה בשחקנים צעירים. ל-ONE נודע לראשונה כי האדומים החתימו לחמש שנים את רונאלדו ואסקס ואיברהים אימורו שנבחנו בקבוצה בשבועות האחרונים, כאשר הם צפויים להיות מושאלים בעודם שחקנים בעלי פוטנציאל לעתיד.
ואסקס הדומיניקני ואימורו הגנאי, שמועמדותם להפועל ת"א נחשפה ב-ONE, הוחתמו על חוזה נמוך עם סעיפי יציאה מצד האדומים וכן אפשרות להשתחרר מהחוזים במידה ולא יימצאו להם קבוצות מתאימות להשאלה. כזכור, ניסיון דומה נעשה לפני שנתיים עם פבריציו מרקס טוסי, שאכן שוחרר עד מהרה לאחר שלא נמצאה לו קבוצה. בעונה החולפת אולריש מלקה בילה בבני לוד וישוב לאימוני הקבוצה, כאשר הוא צפוי להיות מושאל שוב לאחר שמומשה עליו האופציה.
ואסקס בן ה-19 מקבוצת אתלטיקו פאנטוחה משחק כחלוץ וגם כשחקן כנף בימין ובשמאל והנו שחקן נבחרת הרפובליקה הדומיניקנית הבוגרת. הוא הגיע למתחם חודורוב בתחילת חודש מרץ ונבחן כחודשיים וחצי לפני שהתקבלה לגביו ההחלטה. אימורו, המגן השמאלי שנבחן בחודש האחרון גם הוא בן 19, שיחק בעבר בקבוצת בולגה אולסטראס הגנאית, עבר בת’אנדר FC ואת העונה האחרונה העביר בהשאלה בקרלה יונייטד. הוא שחקן נבחרת גאנה עד גיל 20 ועד גיל 23.
לאחר סיפור ההצלחה עם עמנואל בואטנג, השניים שהוחתמו הם הבאים בתור בפרויקט וכנראה לא האחרונים בקיץ הזה, כאשר ל-ONE נודע כי בהפועל ת"א שוקלים להחתים באותה צורה את נג'יב יוסוף עבדול חלוצה הניגרי של קבוצת הנוער שכבש את שער הניצחון בגמר גביע המדינה והרשים בחצי העונה האחרונה עם תשעה שערים בכל המסגרות. לאדומים יש אפשרות לממש את האופציה בחוזהו עד לסוף החודש.